B. Bugár, podpredseda NR SR: (2005-05-24):
Nech sa páči, pán poslanec Bódy, máte slovo a môžete vystúpiť v rozprave. Zapnite mikrofón pánovi poslancovi Bódymu. P. Bódy, poslanec: Ďakujem za slovo, pán predsedajúci. Vážený pán predsedajúci, ctená snemovňa, vážená pani predkladateľka, rád by som vedomý si toho, že môj pozmeňujúci návrh, ktorý by som teraz chcel podať, bude nad rámec novely zákona, ktorú predkladáte, požiadal, aby boli moje pozmeňujúce návrhy akceptované. V bode 1 v čl. I sa za bod 1 vkladajú nové body 2 až 8, ktoré znejú: V § 58 ods. 11 sa slová „vo výške 55 Sk“ menia na slová „vo výške 70 Sk“. Peňažný príspevok na osobnú asistenciu sa od roku 2002 totižto nevalorizoval a ani sa tieto príspevky nevalorizujú. Počet osobných asistentov klesá z dôvodov náročnosti vykonávanej práce bez adekvátneho finančného ohodnotenia a občan s ťažkým zdravotným postihnutím má čoraz väčšie problémy si za sumu 55 korún zabezpečiť osobného asistenta. Upozorňujem ctenú poslaneckú snemovňu, kolegov a kolegyne, že 55 korún sa počíta v hrubej sume. V bode 3 v § 57 ods. 12 sa slovo „trojnásobok“ mení na slovo „štvornásobok“. Slovo „trojnásobku“ sa mení na slovo „štvornásobku“ a slovo „trojnásobkom“ sa mení na slovo „štvornásobkom“. Navrhuje sa zvýšiť hranicu príjmu, pri ktorom občan s ťažkým zdravotným postihnutím neprispieva na úhradu peňažného príspevku na osobnú asistenciu na štvornásobok sumy životného minima pre plnoletú fyzickú osobu. V bode 4 v § 59 ods. 1 sa na konci vypúšťa „bodka“ a vkladajú sa slová „s výnimkou druhého mechanického vozíka a elektrického vozíka“. Tu je tiež odôvodnenie nasledovné: Nová kategorizácia liekov a zdravotníckych pomôcok z Ministerstva zdravotníctva Slovenskej republiky vylúčila zo zoznamu plne hradených zdravotníckych pomôcok kvalitné invalidné vozíky prispôsobené miere a druhu zdravotného postihnutia, ale i veku a spôsobu života so zdravotným postihnutím. Len na dokumentáciu chcem povedať, že vozíky plne hradené sú do výšky 12 800 korún a vozíky, ktoré sú ako-tak štandardné stoja okolo 36 800 korún. Z toho si musí postihnutý človek doplatiť sumu zhruba 16 800 korún. V bode 5 v § 61 ods. 5 sa slová „najmenej dvakrát do týždňa na účely prepravy do zamestnania, do školského zariadenia alebo do zariadenia sociálnych služieb“ menia na slová „na účely prepravy do zamestnania, do vzdelávacieho zariadenia, na občianske aktivity, do zariadenia sociálnych služieb a zdravotníckych zariadení“. Tu navrhujeme zmeniť podmienky na priznanie peňažného príspevku na kúpu osobného motorového vozidla, a to na účely, ktoré som vymenoval. Sú totiž obce a mestečká, kde neexistujú taxíky a príspevok na prepravu takto postihnutých osôb je neakceptovateľný. Rodičia s ťažko postihnutými deťmi sa nedostanú pomaly ani za brány vlastného domu bez motorového vozidla. V bode 6 v § 64 ods. 5 sa slová „700 Sk“ menia na slová „950 Sk“. Ono totiž náklady na prevádzku motorového vozidla rastú súbežne s rastom pohonných hmôt cenou náhradných dielcov a neustále sa zvyšujúcou cenou zákonného poistenia. Suma peňažného príspevku na kompenzáciu zvýšených výdavkov súvisiacich s prevádzkou motorového vozidla bola zvýšená naposledy v roku 2003. Keď si to tak zoberieme, tak vlastne zákonné poistenie už dnes je v takej sume, že nestačí suma 700 korún ako kompenzácia ani na zaplatenie tejto pohľadávky. V bode 7 v § 64 ods. 10 sa slovo „dvojnásobok“ mení na „trojnásobok“. Dvojnásobok životného minima na priznanie peňažného príspevku v tejto časti kompenzácie ťažko zdravotne postihnutých je diskriminačný voči samostatne žijúcim osobám, preto je nutné upraviť priznanie takéhoto peňažného príspevku limitom zodpovedajúcim reálnym potrebám občana s ťažkým zdravotným postihnutím.